Shavkat Mirziyoyev Narendra Modi bilan uchrashdi

09.06.2018
Prezidentimiz Shavkat Mirziyoyev ShHTning Sindao sammiti doirasida Hindiston Respublikasi Bosh vaziri Narendra Modi bilan uchrashdi.
Davlatimiz rahbari Hindiston xalqini Shanxay hamkorlik tashkilotiga toʻla a’zo boʻlgani, ShHT davlat rahbarlari uchrashuvida yangi maqomda qatnashayotgani munosabati bilan tabrikladi.
Shavkat Mirziyoyev mazkur uchrashuv avval erishilgan kelishuvlar ijrosini muhokama qilish va hamkorlikning istiqbollarini belgilab olish uchun yaxshi imkoniyat ekanini ta’kidladi.
Narendra Modi O‘zbekiston Hindistonning ShHTga a’zolikka qabul qilinishini qoʻllab-quvvatlagani uchun samimiy minnatdorlik bildirdi. Bu O‘zbekiston bilan hamkorlikni ham oʻzaro, ham mintaqaviy miqyosda rivojlantirish uchun yangi imkoniyatlar ochishini qayd etdi.
Uchrashuvda O‘zbekiston bilan Hindiston oʻrtasidagi savdo-iqtisodiy, moliyaviy, investitsiyaviy, innovatsiya va gumanitar sohalardagi hamkorlikni yanada kengaytirish masalalari muhokama qilindi. Axborot texnologiyalari, tibbiyot, farmatsevtika, turizm kabi yoʻnalishlarda istiqbolli loyihalarni amalga oshirish imkoniyatlari koʻrib chiqildi.
Shuningdek, xalqaro siyosat va mintaqaviy hamkorlikning dolzarb masalalari yuzasidan fikr almashildi.
Ikki davlat oʻzaro manfaatli hamkorlikni yanada rivojlantirishga tayyor ekanligi qayd etildi.